P r e d k l a d a c i a    s p r á v a

Materiál sa predkladá na rokovanie vlády ako iniciatívny. Má informatívny charakter, z tohto dôvodu nebol predložený na medzirezortné pripomienkové konanie. 

Predseda vlády SR Robert Fico uskutočnil 7. septembra 2006 jednodňovú zahraničnú pracovnú cestu do Bruselu. Predsedu vlády SR sprevádzal minister zahraničných vecí SR Ján Kubiš a minister obrany SR František Kašický.

Slovenský premiér sa počas návštevy stretol s predsedom vlády Belgického kráľovstva Guyom Verhofstadtom, generálnym tajomníkom NATO Jaap de Hoop Schefferom, predsedom Európskej komisie José Manuelom Barrosom a komisárom EK Jánom Figeľom. Na záver pracovnej cesty vystúpil v bruselskom Centre pre európsku politiku s prednáškou na tému „Slovensko po júnových voľbách“.

Robert Fico s partnermi prediskutoval aktuálne bilaterálne otázky a európske témy, medzi inými otázku inštitucionálnej reformy Európskej únie a rozširovania EÚ a vstupu SR do Schengenského priestoru. K ďalším prerokovaným témam patrilo zavedenie spoločnej európskej meny v SR, Lisabonská stratégia, taktiež budúcnosť NATO v súvislosti s novembrovým summitom NATO v Rige a ukončenie pôsobenia Ozbrojených síl SR v Iraku.